奉和鄭賓客相公攝官豐陵扈從之作
作者：權德輿
朝代：唐

paragraphs: 五輅導靈輼，千夫象繚垣。
行宮移曉漏，綵杖下秋原。
莫究希夷理，空懷渙汗恩。
頤神方蹈道，傳聖乃尊尊。
共祝如山壽，俄驚憑几言。
遐荒七月會，肸蠁百靈奔。
豹尾從風直，鸞旗映日翻。
塗芻聯法從，營騎肅旌門。
杳靄虞泉夕，淒清楚挽喧。
不堪程盡處，嗚咽望文園。